Talos
Talos er i græsk mytologi en kæmpe af bronze fra Kreta. Hefaistos havde lavet ham til kong Minos, og gennem hele det robotagtige kæmpelegeme løb én åre med flydende bronze, som endte på et sårbart sted i hælen. Talos holdt øen fri for fremmede ved at kaste klippestykker mod dem eller brænde dem med sine gloende arme. Da argonauterne kom til Kreta, lykkedes det Medea at lulle Talos i søvn og dræbe ham ved at åbne åren i hælen.